Herrnhutismi sissetungist ja  levimisest Baltimail kõnelevad mitmesuguste juhuslike allikate kõrval kõige olulisemalt Christian Davida reisupäevik 1729. ja 1730. aastal, Joh. Nitschmann'i ja Joh. Fr. Francke ülevaated, J. Marrasch'i "Kurtze Relation von dem Anfang und Fortgang der Erweckung in Liefland", Michael Petersena reisupäevik jne. Lätimaa pastor Blaufusz on 1750-ndail aastail herrnhutismi ajaloo Baltimail kokku võtnud pikka klassilise värsimõõduga poeemi, mis on isegi huvitav kunstiteosena, kuid näitab ka head ajaloolist  orientatsiooni ning on uurimisele vähemalt illustratsioonina arvestatav. Eraldi mainimist väärib ka Saaremaa mõisniku v. Ekesparre 1792. a. koostatud ülevaade herrnhutismi algusest Saaremaal, mis valgustab Halle pietismi ettevalmistavat osa, suurt herrnhuutlikku ärkamist superintendent Eberhard Gutsleffi juhtimisel, usuliialduslikke nähtusi, järgnevat tagakiusamist Saaremaal, Gutsleffi traagilist vangistust ja surma, liikumise taasvirgumist 1760-ndail aastail Jakob Marrasch'i juhtimisel jne. Ülevaate koostaja on  olnud umbes pool sada aastat tähtsamaid vennastekoguduse toetajaid ja organiseerijaid Saaremaal, seetõttu tundub tema kirjeldus kõigiti asjatundlikuna.